
Az elidegenedés és a motivációhiány kiküszöbölésének a lehetőségei a szociálisan elkötelezett művészet és a bevonás segítségével

   A dolgozat a közösségfejlesztés, a közösségi tapasztalat megélése mentén határozza meg a modern kori társadalmak elidegenedést, motivációhiányt, kiégést érintő problémáit. Szociológiai és pszichológiai kutatások eredményei mentén igazolható, hogy a stressz és a szociális kapcsolatoktól való eltávolodás negatív hatásai a közösségi tapasztalat által jelentős mértékben csökkenthetőek, és a szociális és pszichológiai jólléttel összefüggést mutatnak. A kortárs magyar művészeti mező jelenleg ható tendenciáit vizsgálva mutatom be a participatív, vagy részvételen alapuló művészeti formákat és azok jellemzőit, melyeket a szociális design és a szociálisan elkötelezett művészet gyakorlatával kötök össze, beemelve a társadalmat érintő égető, vagy más néven ördögi problémák kérdéseit. A művészet és a művészeti tevékenységek társadalomra gyakorolt hatásait Santiago Zabala Why Only Art Can Save Us? című műve mentén taglalom.
   A szociálisan elkötelezett művészet művészeti aspektusa és közösségi jellege miatt hatással van a generációk közötti szakadék megszüntetésére, lehetőséget biztosít a hátrányos helyzetű, marganizált csoportok számára a megszólalásra, kialakítja a társadalmi felelősségvállalás érzését, egyúttal csökkenti az elidegenedést, motivációhiányt, elmagányosodást, de jótékony hatása érezhető a bevonódás révén ösztönzött cselekvésben is. Továbbá képes párbeszédet generálni művészek és intézmények között, valamint társadalmi szintű változások előmozdítását megcélozni.
   A szociálisan elkötelezett művészet egyénre és közösségre gyakorolt hatásainak bemutatását két szegedi, valamint két budapesti projekt elemzésén keresztül valósítom meg.
   A dolgozat érdeme, hogy keveset kutatott területen, gyakorlati példák elemzésén keresztül értelmezhető eredményeket közöl, melyek nem csupán a fővároshoz kötődnek, hanem regionális szinten valósultak meg. A szociálisan elkötelezett művészet és a szociális design képes a társadalmi felelősségvállalás jegyében megvalósítható gyakorlatok és lehetőségek mentén a valós problémák mérséklésére, a kapott eredményeket pedig más interdiszciplináris területek is beépíthetik, mint például a közösségfejlesztés vagy az iskolapszichológia.
 



